Nos frater Guillermus, humilis abbas Oingiaci, et nos Huo prepositus, Petrus archidiaconus, Johannes senescalcus, Johannes Breissandi, Petrus archipresbiter canonicus Eduensis, et nos Guillermus decanus Sedelocensis, et nos magister Girardus officialis archidiaconi Flavigniacensis, et nos magister Aymo de Pemis, notum facimus quod anno Domini MºCCº. septuagesimo IIº, die jovis post festum omnium Sanctorum, circa horam terciam, in aula magna abbacie Flavigniacensis, juxta claustrum, requisivit ibidem reverendus in Christo pater Girardus, Dei gratia episcopus Eduensis, nomine suo et ecclesie sue Eduensis, ac peciit a fratre Guillermo, abbate Flavigniacensi, presentibus ibidem cum ipso abbate fratribus Herverio priore Sine Muri, G. priore Colcarum, ac pluribus aliis monachis Flavigniacensibus, claves portarum et fortaliciorum ville et abbacie Flavigniaci in hunc modum: domine abbas, vos estis abbas Flavigniacensis, et ego sum episcopus Eduensis, et estis homo noster de villa et abbacia Flavigniaci, et tenemini per juramentum et fidelitatem quas nobis tenemini, nobis reddere, deliberare et tradere claves ville et abbacie Flavigniaci et fortaliciorum; nos requirimus vos quod nobis tradatis, reddatis et deliberatis dictas claves. Qui dictus abbas Flavigniacensis respondit: domine, libenter reddemus vobis dictas claves. Et vocans idem abbas quemdam famulum suum, dixit ei: affer mihi omnes claves portarum et fortaliciorum. Quas cum detulisset, tradidit dicto abbati, et eas accipiens dictus abbas Flavigniacensis reddidit, tradidit et deliberavit eas in manu ipsius domini episcopi Eduensis, ita dicendo: domine, verum est quod ego sum homo vester et teneor vobis ad fidelitatem per juramentum meum, nec pro aliquo degerarem; ego reddo et trado vobis istas claves, sed quod ego et predecessores mei alias tradidimus et reddidimus, et tenemur; rogans eumdem dominum episcopum, dicens: domine, alia vice ipse reddidi et tradidi vobis istas claves; vos posuistis in turre que est super dormitorium quemdam custodem vestrum seu vigilem qui ita clamabat de nocte quod non permittebat dormire conventum nostrum; rogo vos quod talem ibi ponatis qui dormitionem conventus non perturbe. Quo facto, dictus dominus episcopus abiit ad domum suam episcopalem de Flavigniaco, in manu sua ad dictam domum suam dictas claves pandentes in quodam baculo, quas sibi reddiderit abbas Flavigniacensis supradictus, et predictus dominus episcopus misit et posuit in instanti familiam suam et servientes suos ad portas et fortalicia ville et abbacie predictarum, presentibus, videntibus et audientibus omnia et singula supradicta nobis omnibus prenominatis, necnon domino Hodone, canonico Sancte Margarete, domino G. canonico Oingiaci, domino G. de Tornodoro presbitero, domino G. dicto Marescallo presbitero, Symone canonico Belle Ville, magistro J. Rivere de Sedeloco, magistro G., clericis dicti domini episcopi Eduensis, P. de Salvia, R. dicto de Lucenay et Gileto de Petraria, clericis, O. de Alysia, P. de Visineul, J. de Chaudenay, et J. Curot camerario, domicellis, P. balistario Flavigniacensi, monacho de abbacia Flavigniacensi, J. Bonne Mere, Th. de Marchiseul, domino H. de Salmacia, nunc vicario Flavigniacensi, Co. dicto Sabrant et G. de Thosiaco, ac pluribus aliis clericis et laicis ad hoc vocatis. In cujus rei testimonium, etc. [sic]. Datum et actum anno et die quibus supra.